text: টাইব্রেকার রোমাঞ্চে উয়েফা সুপার কাপ চ্যাম্পিয়ন লিভারপুল - Click Here For More Details - NewsPick24.com
  Home / খেলাধুলা / টাইব্রেকার রোমাঞ্চে উয়েফা সুপার কাপ চ্যাম্পিয়ন লিভারপুল
  আগস্ট ১৫, ২০১৯	খেলাধুলা, বিদেশ 28 Views
  স্পোর্টস ডেস্ক: তুরস্কের ইস্তানবুলে নির্ধারিত ও অতিরিক্ত সময়ে সমানতালে লড়াই করে দু'দল। গোলের দিক দিয়েও সে সময় ছিল সমতা। যে কারণে ম্যাচের ভাগ্য গড়ায় টাইব্রেকারে। সেখানে দেখা দেয় রোমাঞ্চ। শেষ পর্যন্ত গোলরক্ষকের দুর্দান্ত নৈপুণ্যে একবারে শেষ দিকে চেলসিকে হারিয়ে উয়েফা সুপার কাপ চ্যাম্পিয়ন হওয়ার আনন্দে মাতে লিভারপুল।
  বুধবার টাইব্রেকারে ৫-৪ গোলে জিতে লিভারপুল। যদিও প্রথমার্ধে অলিভিয়ে জিরুদের গোলে এগিয়ে গিয়েছিল চেলসি। দ্বিতীয়ার্ধে সমতা ফেরান সাদিও মানে। অতিরিক্ত সময়েও একটি করে গোল করে দুই দল। যে কারণে ম্যাচের ফল নির্ধারণ হয় ট্রাইবেকারে।
  শিরোপা নির্ধারনী ম্যাচে বুধবার শুরু থেকেই দারুণ লড়াই হয় চেলসি-লিভারপুলের মধ্যে। সে সুবাদে অবশ্য ম্যাচের ২৩তম মিনিটে এগিয়ে যেতে পারত চেলসি। স্প্যানিশ ফরোয়ার্ড পেদ্রোর শট আদ্রিয়ানের হাতে লেগে ক্রসবারে লাগলে গোল বঞ্চিত হয় গতবারের ইউরোপা লিগ চ্যাম্পিয়নরা। তবে ৩৬তম মিনিটে দলটি ঠিকই লিড নেয়। যুক্তরাষ্ট্রের ফরোয়ার্ড ক্রিস্তিয়ান পুলিসিচের ডিফেন্স চেরা পাস পেয়ে দ্রুত গতিতে এগিয়ে ছোট ডি-বক্সের সামান্য বাইরে থেকে কোনাকুনি শটে ঠিকানা খুঁজে নেন জিরুদ। এর ৪ মিনিট পরই সমতায় ফেরার গোল করেছিল লিভারপুলের পুলিসিচ। কিন্তু অফ-সাইডের কারণে গোল বাতিল করেন রেফারি। এ ম্যাচের দায়িত্বে থাকা ফ্রান্সের স্তেফানি ফ্রাপা প্রথম নারী রেফারি হিসেবে উয়েফা আয়োজিত ছেলেদের বড় কোনো প্রতিযোগিতায় ম্যাচ পরিচালনা করলেন।
  দ্বিতীয়ার্ধে বল গড়াতে না গড়াতেই লিভারপুলকে সমতায় ফেরান সাদিও মানে। যদিও ঐ গোলে সবচেয়ে বেশি অবদান
  বদলি হিসেবে নামা রবের্তো ফিরমিনোর। ৪৮তম মিনিটে ফাবিনিয়োর উঁচু করে ডি-বক্সে বাড়ানো বল আগুয়ান গোলরক্ষক কেপা আরিসাবালাগা নিয়ন্ত্রণে নেওয়ার আগ মুহূর্তে টোকা দিয়ে ডান পাশে থাকা অরক্ষিত সাদিও মানেকে দেন ফিরমিনো। ফাঁকা পোস্টে সহজেই বল পাঠান গত মৌসুমে ইংলিশ প্রিমিয়ার লিগের সর্বোচ্চ গোলদাতা। এরপর নির্ধারিত সময় শেষ হওয়ার আগ পর্যন্ত আর কোন দল পায়নি গোলের দেখা। যে কারণে ম্যাচ গড়ায় অতিরিক্ত সময়ে। যেখানে শুরুতেই লিভারপুলকে এগিয়ে দেন মানে। ৯৫তম মিনিটে বাঁ প্রান্ত দিয়ে ডি-বক্সে ঢুকে বাইলাইনের কাছাকাছি থেকে ফিরমিনোর করা কাট ব্যাক নিয়ন্ত্রণে নিয়ে উঁচু কোনাকুনি শটে লক্ষ্যভেদ করেন সেনেগালের এই ফরোয়ার্ড। ছয় মিনিট পর স্পট কিক থেকে সমতা ফেরান জর্জিনিয়ো। ট্যামি আব্রাহামকে ডি-বক্সে আদ্রিয়ান ফাউল করলে পেনাল্টি পায় ফ্র্যাঙ্ক ল্যাম্পার্ডের দল।